Halldóra Arnardóttir listfræðingur hefur skrifað bók um föður sinn , fjöllistamanninn Örn Inga Gíslason ( 1945 - 2017 ) . Hún nefnist Lífið er LEIK-fimi og kemur út í dag . Halldóra með bókina um arfleifð föður hennar , Arnar Inga . FRÉTTABLAÐIÐ / AUÐUNN Fimmtudagur 21. nóvember 2019 Auglýsing Þetta er þvílík fæðing og henni fylgir bæði fögnuður og þreyta , segir Halldóra Arnardóttir listfræðingur . Hún er komin heim til Akureyrar frá Spáni með 400 blaðsíðna bók um föður sinn , Örn Inga Gíslason listamann . Bókin heitir Lífið er LEIK-fimi og var að mestu skrifuð á samnefndri sýningu í Listasafninu á Akureyri í fyrravetur . „ Ég lýsti sögu pabba fyrir grafíska hönnuðinum á Spáni . Þar kom meðal annars fram að hann vann í banka en þó honum liði þar vel félagslega fann hann sig ekki , ákvað að hætta og reyna fyrir sér sem myndlistarmaður . Faðir minn var þekktur fyrir sína gjörninga og bókin er lítill gjörningur . Utan um hana er askja úr stáli , kuldinn frá stálinu á að tákna bankastarfið . Bókin er hins vegar þakin blaðgulli og af henni stafar birta sem tákn um þá sköpun og það frelsi sem fylgir listinni . “ Halldóra kveðst hafa fengið marga samferðamenn til að segja frá Erni Inga í bókinni , hvernig var að vinna með honum og hvað hann skildi eftir . „ Ég vildi vita hvað við getum lært af honum . Hann var stundum kallaður Gjörn Ingi og hann fékk byr og líka mótbyr . Ég vona að bókin verði fólki innblástur . “ Bókin kemur út á Amtsbókasafninu á Akureyri í dag og verður kynnt í Reykjavík í næstu viku .